6. โครงการในอนาคต ( FUTURE PLAN )

โครงการในอนาคตของบริษัทฯ และบริษัทย่อยแบ่งเป็นโครงการในประเทศ
และโครงการในต่างประเทศ ซึ่งบางโครงการอยู่ในช่วงระหว่างดำเนินการ
และบางโครงการกำลังอยู่ในขั้นตอนขออนุมัติจากทางการ ซึ่งมีข้อมูลสำคัญดังนี้

1.  โครงการผลิตไฟฟ้าอิสระในประเทศไทย

    ตามที่บริษัทย่อยชื่อ บริษัท ยูเนี่ยนเอ็นเนอร์ยี่ จำกัด (UE) ได้ลงทุนในบริษัท ราชบุรีเพาเวอร์
    จำกัด (RPCL) สัดส่วน 10 % ของโครงการ ซึ่งบริษัทได้เปิดเผยข้อมูลมาตลอดนั้น
    โดยสรุปลักษณะโครงการ เป็นโครงการผลิตกระแสไฟฟ้าอิสระ (IPP)
    ที่มีสัญญาซื้อขายกระแสไฟฟ้ากับการไฟฟ้าฝ่ายผลิตแห่งประเทศไทย (EGAT) กำลังการผลิตรวม
    1,400 เมกกะวัตต์ เงินลงทุนประมาณ 890 ล้านเหรียญสหรัฐ ตั้งอยู่ที่จังหวัดราชบุรี
    มีแผนการดำเนินงานคาดว่าจะสามารถเริ่มจ่ายกระแสไฟฟ้าระยะที่ 1 ให้กับ EGAT
    ได้ตั้งแต่เดือนมีนาคม พ.ศ. 2551 เป็นต้นไป ในปี 2548 บริษัท RPCL
    ได้ดำเนินการขอใบอนุญาตต่างๆ ที่เกี่ยวข้องกับโครงการครบถ้วนแล้ว
    และได้ลงนามในสัญญากู้เงินกับเจ้าหนี้โครงการแล้ว เมื่อเดือนธันวาคม 2548
    เพื่อเตรียมการใช้เงินกู้ในต้นปี 2549 เป็นต้นไป
    ถ้าโครงการนี้สามารถดำเนินไปได้ตามแผนงาน บริษัทฯ
    จะได้รับผลตอบแทนในรูปของเงินปันผล สำหรับผลประกอบการของปี 2551 เป็นต้นไป
    ส่วนเรื่องของปัจจัยที่อาจทำให้โครงการไม่สามารถดำเนินไปตามแผนได้
    คือการเบิกใช้เงินกู้จากเจ้าหนี้ไม่เป็นไปตามเงื่อนไขที่ได้ตกลงไว้ ซึ่งบริษัทฯ
    คาดว่าจะไม่มีโอกาสเกิดเหตุการณ์เช่นนั้น เนื่องจากปัจจุบัน
    ขั้นตอนการดำเนินงานที่เกี่ยวข้องเป็นไปตามแผน ดังนั้น บริษัทฯ
    จึงมั่นใจในความสำเร็จของโครงการว่าจะสามารถเปิดดำเนินธุรกิจตามกำหนดการที่ได้วางไว้

2.  โครงการในต่างประเทศ

    ตามที่บริษัทฯ ได้เปิดเผยข้อมูลเรื่องโครงการในอนาคต
    สำหรับส่วนที่เป็นโครงการต่างประเทศ ซึ่งเป็นธุรกิจในประเทศสาธารณรัฐประชาชนจีนทั้งหมด
    เกี่ยวกับธุรกิจสิ่งทอในโรงด้าย และฟอกย้อม ธุรกิจพลังงาน ขยายกำลังการผลิต
    เนื่องจากมีอุปสงค์ด้านกระแสไฟฟ้า และ ไอน้ำเพิ่มในโรงงาน Shangyu-Hangzhou Union
    Cogeneration Co.,Ltd. และการขยายธุรกิจการศึกษาไปที่กรุงปักกิ่ง
    ซึ่งปรากฎในรายงานแบบแสดงรายการข้อมูลปี 2548 นั้น ความคืบหน้าในปี 2549
    โครงการต่างๆ มีการดำเนินงานตามแผนงานที่ได้เปิดเผยไว้แล้วทั้งหมดนั้น

    ส่วนโครงการใหม่ที่จะเกิดขึ้นต่อไป คือ โครงการลงทุนในบริษัทผลิตพรมสำหรับ

รถยนต์ ชื่อ Jiangsu Zhonglian Carpet Co.,Ltd.
ทั้งนี้สืบเนื่องจากการเติบโตอย่างรวดเร็วของอุตสาหกรรมรถยนต์ในประเทศจีน
และมีเป้าหมายการผลิตรถยนต์ในประเทศจีนเพื่อการส่งออกภายในปี 2553
ซึ่งจะมีผลต่ออุปสงค์ที่เพิ่มขึ้น สำหรับผลิตภัณฑ์ที่ต่อเนื่องกับอุตสาหกรรมการผลิตรถยนต์
ผลิตภัณฑ์พรมรถยนต์จึงเป็นหนึ่งในสินค้าต่อเนื่องดังกล่าว
ทั้งยังจะเป็นช่องทางการขยายธุรกิจต่อเนื่องของกลุ่มบริษัทฯ ในอนาคตอีกทางหนึ่ง
ในส่วนของข้อมูลการลงทุนในโครงการนี้มีดังนี้

Jiangsu Zhonglian Carpet Co.,Ltd. เป็นบริษัทผลิตพรมรถยนต์ที่มีกำลังการผลิต 9
ล้านตารางเมตรต่อปี ซึ่งเป็นผู้ผลิตรายใหญ่ของอุตสาหกรรมนี้ในประเทศจีน บริษัทฯ
และบริษัทย่อยจะเข้าไปร่วมลงทุนในสัดส่วน 35 % ซึ่งแบ่งเป็นส่วนการลงทุนของ บมจ.สหยูเนี่ยน
(SUC) 25 % และ Saha-Union Investment (China) Co.,Ltd.
(ซึ่งเป็นบริษัทย่อยที่ถือหุ้นโดย SUC 100 %) ในสัดส่วน 10 %
นอกนั้นเป็นการถือหุ้นโดยฝ่ายจีนที่ไม่มีความสัมพันธ์ใดๆ กับบริษัท
สำหรับเงินลงทุนที่ฝ่ายไทยจะต้องส่งไปลงทุนมีจำนวนรวมประมาณ 240 ล้านบาท
ซึ่งอาจจะใช้จากเงินทุนหมุนเวียนของบริษัทฯ หรือจากแหล่งเงินกู้ระยะยาวภายนอก
เงินลงทุนนี้บริษัทฯ จะได้รับผลตอบแทนในรูปของเงินปันผล
ซึ่งคาดว่ามากกว่าอัตราดอกเบี้ยเงินฝากประจำของสถาบันการเงิน เนื่องจากบริษัทที่จะไปลงทุนนี้
เป็นบริษัทที่ดำเนินกิจการอยู่แล้ว
จึงไม่มีปัจจัยที่อาจทำให้โครงการไม่สามารถดำเนินไปตามแผนงานได้
ขณะนี้อยู่ในขั้นตอนระหว่างการขออนุมัติเพิ่มทุนจากทางการ
และแก้ไขใบอนุญาตการประกอบธุรกิจจากทางการที่เกี่ยวข้องเท่านั้น
ซึ่งคาดว่าจะสามารถส่งเงินลงทุนเข้าไปในโครงการนี้ประมาณเดือน มีนาคม 2550